**ОБЩИНСКИ СЪВЕТ – РАЗГРАД**



**НАРЕДБА №10**

**за гробищните паркове и погребално-обредната дейност на територията на община Разград**

***/Приета с Решение №38 по Протокол №6 от 16.02.2024 г. на Общински съвет-Разград/.***

**РАЗДЕЛ I**

**ОБЩИ ПОЛОЖЕНИЯ**

**Чл.1.(1)** Тази наредба урежда управлението, стопанисването и вътрешния ред в гробищните паркове в община Разград, условията и реда за погребения, ползването и благоустрояването на гробни и урнови места и свързаните с тази дейност услуги.

**(2)** С наредбата се определят и изискванията към търговците, извършващи погребални, строително-монтажни и каменоделски услуги в гробищните паркове на територията на община Разград.

**Чл.2.(1)** Гробищните паркове са обществени терени със специално предназначение. Те са имоти – публична общинска собственост по силата на чл. 3, ал. 2, т. 2 от Закона за общинската собственост.

**(2)** Устройственото планиране, инвестиционното проектиране, разрешаването на строителството и въвеждането в експлоатация на гробищните паркове се извършва в съответствие с изискванията на Закона за устройство на територията (ЗУТ), приложимите разпоредби на нормативните актове по прилагането му и специалните норми на Наредба № 2 от 21 април 2011 г. за здравните изисквания към гробищните паркове (гробища) и погребването и пренасянето на покойници издадена от министъра на здравеопазването.

**Чл.3.(1)** На територията на община Разград действат:

1. Нов гробищен парк в гр. Разград, Източна промишлена зона;

2. Гробищни паркове в останалите населени места.

**(2)** Създаването на нови, разширяването или закриването на действащите гробищни паркове (гробища) на територията на общината става с решение на Общински съвет Разград, в съответствие с нормативната уредба на Република България, отнасяща се до тази дейност.

**Чл.4.(1)** Гробищните паркове се устройват в съответствие с одобрения общ устройствен план на общината и подробни устройствени планове за парковете.

**(2)** Подробните устройствени планове за парковете се приемат с решение на Общински съвет Разград.

**(3)** Допуска се обособяване на самостоятелни парцели на различни религиозни общности регистрирани по законите на Република България, при спазване изискванията на устройствения гробищен план.

**Чл.5.** **(1)** След преустановяване на погребенията в гробищните паркове, теренът може да се използва като мемориален парк с урнополагане въз основа на действащ нов подробен устройствен план.

**(2)** Гробищните паркове, в които е прекратена погребалната дейност, се поддържат от Община Разград и кметствата.

**РАЗДЕЛ II**

**УПРАВЛЕНИЕ**

 **Чл.6.(1)** Гробищните паркове в гр. Разград заедно с намиращите се в тях сгради и съоръжения и обредните зали за траурни ритуали - общинска собственост, се стопанисват и управляват от Общинско предприятие „Обреден дом“ гр. Разград и контролират от Кмета на Община Разград.

**(2)** Гробищните паркове в кметствата и населените места на община Разград се управляват и контролират от кметовете или кметските наместници.

**Чл.7.(1)** Кмета на Община Разград определя комисия от общинската администрация, която ежегодно обхожда всички гробищни паркове в населените места на общината за установяване вида и поддържането им. Комисията проверява спазването разпоредбите на настоящата наредба и поддържането на съответния гробищен парк и изготвя доклад за работата си, а при нужда - предлага конкретни мерки за разрешаване на установени от нея проблеми.

**(2)** Община Разград в рамките на своя бюджет заделя средства за поддържане, обновяване и разширяване на гробищните терени, сгради и съоръжения, общо озеленяване и изграждане на алейна мрежа, водопроводи, общо осветление, транспортни комуникации, материални разходи, разходи за възнаграждения, осигуровки и др. разходи.

 **Чл.8.(1)** Лицата по чл. 6 или определени от тях лица:

1. Определят гробищния парк, в който ще се извърши траурен обред, погребение или урнополагане, деня и часа на тези действия, осигуряват гробно място за покойника, издават разрешение за погребение с изрично указване на отреденото гробно място за покойника, издават разрешение за изграждане на трайни елементи от конструкцията на гробното място, осъществяват кореспонденцията между общината и лицата за контакт, които поддържат и ползват гробните места;

2. Събират и отчитат такси по Закона за местни данъци и такси (ЗМДТ) и цени на услуги, съобразно Наредба № 14 на Общински съвет Разград за определянето и администрирането на местните такси и цени на услуги на територията на община Разград;

3. Водят регистър на погребенията по гробищни паркове, парцели, редове, гробни места и урнови ниши. Кметовете на кметства и кметските наместници водят регистри по населени места, като предоставят месечна справка на ОП „Обреден дом“ – Разград;

4. Водят регистър на запазени (платени) приживе гробни места за единични и фамилни гробове и гробници, както и урнови ниши за лица с постоянен адрес на територията на община Разград;

5. Обезпечават условия за нормален погребален процес и осъществяват контрол по спазване на нормативната уредба;

6. Полагат грижи за реда и поддържането на подходите и алеите на гробищния парк;

7. Организират подготовката на мястото за гробополагане (урнополагане) и следят за гробополагането (урнополагането) на покойника.

8. Контролират спазването на нормативната уредба при вадене на кости;

9. Осъществяват контрол по спазване на обществения ред в гробищните паркове и изградените в тях обредни зали;

10. Осъществяват контрол по извършването на строителни и ремонтни работи в гробищните паркове.

**(2)** Общинско предприятие „Обреден дом“ гр. Разград:

1. Извършва услуги, свързани с организация и извършване на погребения и ритуали, по цени, съгласно Наредба № 14 на Общински съвет Разград за определянето и администрирането на местните такси и цени на услуги на територията на община Разград;

2. Води програмен продукт „ТДРегистър“ на траурната дейност, покойници и гробни места в гробищните паркове на територията на община Разград.

3. Осъществява поддръжката на сградния фонд, ритуалните зали, сгради, водоснабдителни и ел. съоръжения и др. предоставени за управление на предприятието.

4. Поддържа зелените площи и алеи в Нов гробищен парк гр. Разград и Мемориален гробищен парк – Разград със собствен ресурс (служители и техника).

**Чл.9.(1)** Общински съвет Разград ежегодно с приемане на бюджета, определя социалните категории граждани имащи право на безвъзмездна помощ при погребения, както и размера на безвъзмездната помощ.

**(2)** Безвъзмездната помощ включва следните услуги:

1. Издаване на смъртен акт;

2. Осигуряване на ковчег (платно);

3. Превоз на покойника;

4. Осигуряване на надгробен знак;

5. Изкопаване и зариване на гробно място.

**(3)** Разходите за погребални услуги по ал. 2 се поемат от Община Разград съгласно решение на общинския съвет.

**Чл.10.(1)** Почистването и поддържането на гробните места и прилежащи им части е задължение на правоимащите, което те изпълняват лично или чрез трети лица.

**(2)** Гробните места, в които са извършени служебни погребения, се почистват и поддържат от ОП „Обреден дом“ гр. Разград.

**РАЗДЕЛ III.**

**ГРОБНИ МЕСТА И ТЯХНОТО ПОЛЗВАНЕ.**

**Чл.11.(1)** Погребването на покойници се извършва в отделни гробни места, урнови гробове, урнови ниши.

**(2)** Отделните гробни места са обособени части от гробищния парк съгласно изискванията на Наредба № 2 от 21.04.2011 г. на Министъра на здравеопазването за здравните изисквания към гробищни паркове (гробища), погребването и пренасянето на покойници, предназначени за полагане на ковчег на покойник, включително два ковчега при фамилни гробни места, които се разполаган един до друг, или в подземни стоманобетонни или полимерни камери един над друг.

**(3)** Урновите гробове са обособени части от гробищния парк с размери, съгласно изискванията на Наредба № 2 от 21.04.2011 г. за здравните изисквания към гробищни паркове (гробища) и погребването и пренасянето на покойници, предназначени за полагане на една или повече урни с пепел от кремирани покойници.

**(4)** Урновите ниши са обособени части от специално изградени в гробищния парк колони/стени, с определени размери, за полагане на урни.

**(5)** Урна може да се положи както в урнова ниша, така и в урнов или в обикновен гроб.

**(6)** Допуска се възможност, за изнасяне на урна извън гробищните паркове, по желание на близките на покойника.

**(7)** При преместване на тленни останки от друго населено място в гробищните паркове на територията на община Разград е необходимо наследниците да предоставят акт за смърт на лицето и удостоверение, издадено от общината, където е било първоначално погребано.

**Чл.12.(1)** С полагане на покойник в ново гробно място, на урна в урново гробно място или в урнова ниша, за наследниците по закон се поражда право на гробоползване.

**(2)** Правото на гробоползване при полагане на покойник в ново гробно място се погасява след изтичане на минималния санитарно необходим срок (осем години от датата на погребението), при положение, че преди това то не е било продължено.

**(3)** Правото на гробоползване по ал. 2 е безплатно.

**Чл.13.(1)** Правото на гробоползване е срочно или безсрочно.

**(2)** Срочното право на гробоползване, след изтичане на срока по чл. 12, ал. 2, се придобива за срок от 15 години, след заплащане на такса, регламентираната в ЗМДТ и определена в Наредба № 14 на Общински съвет Разград за определянето и администрирането на местните такси и цени на услуги на територията на община Разград.

**(3)** Правото на гробоползване може да се продължава и периодично на всеки 15 години, ако преди изтичането на предшестващия срок, правоимащите лица са заплатили съответната такса.

**(4)** Безсрочно право на гробоползване може да се придобие от гробоползватели с редовно поддържани, благоустроени с трайни знаци гробни места, след заплащане на определената от Общински съвет Разград такса по Наредба № 14 за определянето и администрирането на местните такси и цени на услуги на територията на община Разград.

**(5)** Гробоползвател, добил безсрочно право на гробоползване в гробищен парк, в който е престанало извършването на нови погребения, може да добие същото право в друг посочен от него гробищен парк на територията на общината.

**Чл.14.(1)** Правото на ползване на гробно място, на урнов гроб, стоманобетонна камера и фамилно гробно място обхваща:

 1. Извършване на последващи погребения по реда и условията на тази наредба;

 2. Извършването на обичайните възпоменателни обреди;

 3. Благоустрояване и оформяне на гробните места с паметник, портрети с лика и надписи с името на покойника и датата на смъртта му, с декоративна ограда по установените размери на гробното място и засаждане на декоративни цветя и треви.

**(2)** Индивидуалното благоустрояване на гробните места се допуска при условие, че не се ограничава правото на гробоползване на други граждани, не се нарушава обществения ред и се осъществи във възможно най-кратки срокове след предварително съгласуване и под контрола на служителите на гробищните паркове.

**(3)** Гробните места могат да се оформят с паметни плочи, декорации и други елементи, без да се излиза извън установените за гробното място размери.

**Чл.15.** При последващи погребения в едно гробно място, правото на ползване по чл. 13 може да бъде продължено и по искане на наследниците на следващите погребани в същото гробно място лица.

**Чл.16.** При условие, че правото на гробоползване е продължено, чрез заплащането на такса, съгласно чл. 13 в същото гробно място могат да бъдат погребани:

1. съпруг и низходящи на погребания, както и съпрузите на децата му.

2. баща, майка и роднини по съребрена линия до втора степен, техни съпрузи и низходящи – със съгласие на преживелия съпруг, а ако такъв липсва – със съгласието наследниците по низходяща линия на погребания.

3. Съгласие по т. 2 не се изисква при полагане на урна с праха на починали родители, братя и сестри на погребания.

4. Когато погребаният не е оставил низходящи наследници и съпруг в същото гробно място могат да бъдат погребани и неговите родители, а с тяхно съгласие - роднини по съребрена линия до втора степен (братя и сестри) и техните низходящи до първа степен.

5. Когато погребаният не е оставил низходящи наследници, съпруг и родители, в същото гробно място могат да бъдат погребани негови братя и сестри, а с тяхно съгласие и низходящите им до първа степен.

**Чл.17.(1)** Правото на гробоползване може да се прехвърля между наследниците на починалия, както и на трети лица.

(2) За доказване на прехвърлянето приобретателят представя в гробищния парк нотариално заверена декларация-съгласие от всички наследници на погребаното в съответния гроб лице.

(3) За прехвърлянето се прави нарочно отбелязване в регистъра по чл.8, ал.2, т.2.

**Чл.18.** Възмездно преотстъпване на правото на гробоползване не се допуска.

**Чл.19.(1)** Правото на гробоползване на гробните места, за които същото не е продължено по реда на чл. 13, се прекратява след изтичане на една година от последното плащане на таксата за гробоползване, респ. от изтичане на санитарния срок за ново гробно място по чл. 12, ал. 2, и същите остават на разположение на Община Разград за извършване на погребения.

**(2)** Шест месеца преди изтичане на срока на гробоползване, лицата по чл. 6 отправят до ползвателите писмено известие с предупреждение, че при неплащане на дължимите такси за гробоползване, гробните места ще преминат на разпореждане на Община Разград за извършване на нови погребения.

**(3)** Гробно място останало на разположение на Община Разград се предоставя за ново погребение от директора на Общинско предприятие „Обреден дом“ гр. Разград, респ. кмета на кметството/кметския наместник.

**(4)** Останките от погребаните, за които е приложена ал. 3 се съхраняват в специално изградена костница на територията на гробищният парк под конкретен идентификационен номер.

**Чл.20.(1)** Правото на ползване на урнова ниша е безсрочно и се придобива след заплащане на определените от Общински съвет Разград такси по ЗМДТ. То може да се загуби само, ако наследниците изнесат урната с пепелта на покойник, с разрешение на директора на Общинско предприятие „Обреден дом“ гр. Разград.

 **(2)** Правото на ползване на урнова ниша обхваща:

1. Извършване на урнополагане по реда и условията на тази Наредба;

2. Поставяне на табела с изписване на името на покойника, датите на раждане и смъртта и портрет с лика му;

3. Монтиране на ваза край нишата, за поставяне на цветя;

4. Извършване на траурни и възпоменателни обреди.

**Чл.21.(1)** Полагането на друг покойник в съществуващо гробно място не се разрешава преди изтичането на минималния санитарно необходим срок от предишното погребение. Това ограничение не се прилага за урнополагането.

**(2)** Предварително запазване на индивидуални гробни места, фамилни гробни места или урнови ниши се допуска по възможност и след заплащане на определените такси в Наредба №14 за определянето и администрирането на местните такси и цени на услуги на територията на Община Разград.

**Чл.22.(1)** Предоставянето на нови гробни места става по поредност в парцелите от служителите на Общинско предприятие „Обреден дом“ за гр. Разград и кметовете и кметските наместници – за останалите населени места.

**(2)** Ако покойникът или неговите наследници по закон притежават право на гробоползване и в гробното място може да се извърши погребението, не се осигурява ново гробно място.

**Чл.23.(1)** В случаите, когато придобилите право на гробоползване за вечни времена трайно не поддържат гробното място, не изградят траен паметник и не полагат грижи за гробното място, могат да бъдат лишени от това право.

**(2)** Гробоползвателят има право сам да се откаже от ползването на гроба, преди заплащане на такса за право на ползване, като за целта подаде писмена декларация до лицата по чл. 6 и в нея упомене, каква е волята му по отношение на останките на покойния.

**(3)** При изваждане на кости от гробно място, за преместването им в друг гроб по желание на наследниците, правото на гробоползване се прекратява и освободеното гробно място остава на разположение на Община Разград за извършване на погребения.

**РАЗДЕЛ IV.**

**ПОГРЕБЕНИЯ, УРНОПОЛАГАНЕ И ДЕЙНОСТИ СВЪРЗАНИ С ТЯХ.**

**Чл.23.** В Гробищните паркове на територията на община Разград се допуска извършване на следните погребения:

1. Традиционни – с полагане в гробно място;

2. Чрез кремации – полагане на урна в урнова ниша или гробно място;

3. Във фамилни гробни места;

4. В стоманобетонни камери.

**Чл.24.** Местата, в които ще се извършва погребение или урнополагане се определят от лицата по чл. 6 или определени от тях лица. Същите възлагат на определени лица (гробари) изкопаването и оформянето на гробните места и контролират тяхната работа.

**Чл.25.(1)** В гробищните паркове на територията на община Разград се погребват покойници с постоянен или настоящ адрес приживе в Община Разград.

**(2)** Покойниците от други населени места могат да бъдат погребани в гробищните паркове на територията на община Разград ако:

1. имат родственици с постоянен адрес в общината;

2. са починали на територията на общината;

3. починалото лице е законен наследник на гробно място в гробищния парк на територията на община Разград;

4. са покойници – чужди граждани, починали на територията на община Разград, при изразена писмена воля на роднините им и след писмено разрешение на кмета на общината, кмета или кметския наместник на съответното населено място.

**(3)** При настъпила смърт на чуждестранни граждани на територията на община Разград и липса на контакт с близки на лицето се информира дирекция „Консулски отношения“ на Министерството на външните работи за настъпило събитие. От своя страна МВнР има ангажимент да уведоми съответното посолство, с оглед установяване на връзка с близки на починалото лице. При невъзможност за установяване на контакт, посолството уведомява МВнР, което свежда информацията до местните власти, за да може починалото лице да бъде погребано по служебен път.

**Чл.26.** Покойници, принадлежащи приживе към някоя религиозна общност или етническа група, се погребват по реда на тази наредба. Религиозните погребални ритуали са допустими, доколкото не противоречат на Наредбата и не нарушават установените с българското законодателство норми на поведение.

**Чл.27.(1)** Погребване на покойници се извършва не по-рано от 24 часа и не по-късно от 48 часа от установяване на смъртта по реда на Наредба № 14 от 2004 г. за медицинските критерии и реда на установяване на смърт.

**(2)** Погребване след 48 часа от настъпване на смъртта се разрешава при условие, че се вземат мерки за запазване и съхранение в специализирана хладилна камера или консервация на трупа съгласно изискванията по БДС EN 15017:2019 „Погребални услуги“.

**(3)** Близки на починалото лице или съответното болнично заведение, или социално заведение, в което е настъпила смъртта са длъжни веднага след констатирането на смъртта да уведомят съответните длъжностно лице по гражданско състояние в общината или кметството, като представят медицинско свидетелство за настъпилата смърт и документа за самоличност на покойника, необходими за съставяне на смъртен акт.

 **(4)** Смъртен акт се издава от длъжностно лица в населеното място, където е настъпила смъртта и препис от него се представя в гробищния парк.

**(5)** Без представен препис от Смъртен акт погребение не се извършва.

**Чл.28.(1)** В случай на съмнение за насилствена смърт, констатиралият я лекар незабавно уведомява органите на МВР и прокуратурата. Той може да поиска извършването на съдебно – медицинско освидетелстване на трупа с аутопсия, снемане на зъбната формула, определяне на кръвната група на покойника и вземане на проба от трупа за хистологично изследване. Погребението се разрешава след извършване на предписаните действия.

**(2)** Ако смъртта е настъпила поради удавяне, отравяне, трудова злополука и други произшествия, установяването на смъртта, трябва да стане от съдебно – медицински експерт или друг лекар, който е участвал в огледа на трупа, извършен от органите на досъдебното производство на местопроизшествието.

**Чл.29.(1)** Кремирането на покойник се извършва след съставяне на акт за смърт и представяне на разрешение за кремация. Разрешението се издава от медицинското лице, установило настъпването на смъртта или извършило аутопсията.

**(2)** Кремацията се извършва не по-рано от 24 часа и не по-късно от 8 дни след настъпването на смъртта при съхранение на трупа в хладилна камера.

**(3)** Прахът на починалият се поставя в специален съд (урна) и се пренася за извършване на обреда по урнополагане, определен от близките на починалия.

**Чл.30.(1)** Пренасянето и превозването на покойници се извършва със специализиран транспорт, предназначен само за тази цел.

**(2)** Транспортните средства по ал.1 се оборудват със средства за отчитане на температурата в товарния сектор. В случаите, когато пренасянето изисква времетраене повече от два часа, транспортните средства трябва да осигуряват поддържане на температура в товарния сектор от 0° до 5°С.

**Чл.31.(1)** Покойници, починали от заболяванията: холера, чума, петнист тиф, коремен тиф, антракс, туберкулоза (с бацилоотделяне), вирусни хеморагични трески и полиомиелит или от установено ново, непознато опасно заразно заболяване, се поставят в плътно затварящи се полиетиленови чували, поставени в плътно затворени дървени ковчези, облицовани отвътре с ламарина или дървен ковчег, дъното на който се покрива със стърготини или се поставя абсорбиращ дюшек и се посипва прахообразен биоцид разрешен за употреба от Министъра на здравеопазването.

**(2)** В случаите по ал.1 ковчезите остават затворени при пренасяне на покойника до гробището, както и по време и след провеждане на траурния ритуал.

 **Чл.32.(1)** Пренасянето на покойници от едно населено място на страната в друго се извършва, като тялото се поставя в:

 1. транспортен плик за покойници;

2. плътен дървен ковчег, облицован отвътре с ламарина, или;

3. плътно затворен транспортен контейнер.

**(2)** В случаите по ал. 1, т. 2 и т. 3 дъното на ковчега/контейнера се покрива със стърготини или се поставя абсорбиращ дюшек и се посипва с прахообразен биоцид, разрешен за употреба от Министъра на здравеопазването.

**Чл.33.(1)** Изравянето на трупове или останките им за последващо използване на същото гробно място се разрешава най-малко след 8 години от последното погребване и се извършва през деня.

**(2)** Изравянето на трупове на починали преди изтичане на 8 година от погребването се допуска само по нареждане на съда или на прокурора по реда и условията на чл.157 от Наказателно-процесуалния кодекс и след писмено уведомяване на съответната регионална здравна инспекция.

**(3)** Лицата (гробарите), които изравят труповете на починалите лица и останките им, работят с лични предпазни средства, определени по реда на Наредба № 3 от 2001 г. за минималните изисквания за безопасност и опазване на здравето на работещите при използване на лични предпазни средства на работното място.

**(4)** Гробовете, от които са извадени тленни останки, при засипването им се дезинфекцират с подходящ биоцид, разрешен за употреба от Министъра на здравеопазването.

**Чл.34.** При организиране на погребение в „стар гроб“, наследник на починалото лице е длъжен да го заяви лично. Лицата по чл. 6 проверяват наличието на право на ползване на гробното място, съгласно Наредба № 14 за определянето и администрирането на местните такси и цени на услуги на територията на община Разград.

**РАЗДЕЛ V.**

**ОБРЕДНА И РИТУАЛНА ДЕЙНОСТ.**

 **Чл.35.(1)** Религиозните ритуали се провеждат от духовни лица, съгласно каноните на съответната религия. Те могат да ползват обредните зали за траурни ритуали, ако това не противоречи на техните правила.

 **(2)** Гражданските ритуали по желание на близките на покойника се провеждат в обредните зали за траурни ритуали или на открито (на гроба), от лицата по чл. 6 или определени от тях лица.

**(3)** Близки на починалите могат да извършват на гробните места традиционни и обичайни обреди, ако това не нарушава разпоредбите на тази Наредба.

**(4)** Извършването на обредни действия и ритуали на територията на гробищните паркове, противоречащи на добрите нрави и благоприличие е недопустимо.

**Чл.36.** Гражданските и църковните обреди са по желание на гражданите и могат да се дублират в рамките на регламентираното погребение.

**РАЗДЕЛ VI.**

**ФИЗИЧЕСКИ И ЮРИДИЧЕСКИ ЛИЦА, ИЗВЪРШВАЩИ ПОГРЕБАЛНИ И КАМЕНОДЕЛСКИ УСЛУГИ.**

**Чл.37.(1)** Общината осигурява равни условия за всички търговски субекти, които желаят да организират погребения и други траурни ритуали на територията на гробищните паркове и изградените в тях обредни зали или дейности по поддръжката на гробните места.

**(2)** Физически и юридически лица, извършващи траурни, строителни, каменоделски и др. услуги на територията на гробищните паркове и обредни зали задължително съгласуват организацията и дейността с лицата по чл. 6.

**(3)** Не се допуска извършването на рекламна дейност на фирми извършващи траурни, строителни, каменоделски и др. услуги на територията на гробищните паркове.

**Чл.38.(1)** Физически и юридически лица (фирми), извършващи погребални и каменоделски услуги на територията на община Разград и такива, желаещи да работят на територията на гробищните паркове, следва писмено да уведомят за същото.

**(2)** В уведомлението се посочват данни, съответно:

1. Три имена, адрес, телефон за връзка – за физическите лица;

2. Наименование, ЕИК, адрес, предмет на дейност, телефон за връзка с представляващия – за юридическите лица.

**(3)** Постъпилите документи за извършване на погребални и каменоделски услуги се съхраняват от лицата по чл. 6 или определени от тях лица, за създаване на информационен масив по ал. 1.

**Чл.39.** Каменоделските фирми, извършващи услуги на територията на гробищните паркове, се задължават за всяка конкретна дейност, осъществявана на територията на гробищният парк, да притежават разрешение от лицата по чл. 6. Същото се издава на правоимащите на съответното гробно място след заплащане на съответната такса съгласно Наредба № 14 за определянето и администрирането на местните такси и цени на услуги на територията на община Разград.

**Чл.40.** В дейността си каменоделските фирми са длъжни да спазват стриктно реда за достъп в гробищните паркове, да пазят имуществото, инфраструктурата и надгробните знаци на гробните места, и в съседство с изграждания от тях обект.

**Чл.41.** Забранява се бъркането на бетон по алеите и извършване на дейности, които нанасят вреди на гробищната инфраструктура.

**Чл.42.(1)** Каменоделските фирми имат право да упражняват дейността си на територията на гробищните паркове, за времето, от 1 април до 30 септември – от 7:00 до 20:00 часа, а за времето от 1 октомври до 31 март – от 8:00 до 18:00 часа.

**(2)** Каменоделските фирми могат да извършват дейностите си само в работните дни. Изрично се забранява извършване на дейностите по ал.1 на официални и религиозни празници

**РАЗДЕЛ VII.**

**ВЪТРЕШЕН РЕД И БЛАГОУСТРОЯВАНЕ НА ГРОБНИТЕ МЕСТА**

**Чл.43.** Посещения в гробищните паркове се допускат:

1. За времето от 1 април до 30 септември – от 7:00 до 20:00 часа

2. За времето от 1 октомври до 31 март – от 8:00 до 18:00 часа

  **Чл.44.** В гробищните паркове се забранява:

1. посещението на деца под 14-годишна възраст, ако не са съпроводени от пълнолетни лица;

2. влизане през оградата и увреждането й;

3. въвеждането на домашни животни;

4. паленето на огън и изгарянето на отпадъци;

5. изхвърлянето на отпадъци извън определените за тази цел места;

6. поставянето на некролози, афиши, реклами, съобщения и др. подобни по дървета и извън определените за тази цел места;

7. засаждането на дървета в парцелите, в и около гробните места;

8. отсичането на дървета без получено съответното разрешение за това;

9. изграждането на пейки, маси и огради в парцелите без разрешение;

10. извършването на всякакъв вид търговска дейност и услуги за населението на територията на гробищните паркове, с изключение на:

а) дейностите, извършвани от ОП „Обреден дом“ гр. Разград;

б)  благоустройство на гробните места с трайни надгробни знаци, както и ремонт на надгробни плочи, паметници и рамки, и поддържане на гробни места. Същите се извършват след издаване на разрешение по реда на чл. 39.

**Чл.45.(1)**  Правоимащите на гробните места с безсрочно право на гробоползване са длъжни да поставят трайни надгробни знаци и да ги поддържат в добър вид.

**(2)** Обезличените гробни места остават на разпореждане на Община Разград за нови погребения.

**(3)** Костите от обезличени и/или неплатени гробни места, при последващо погребение отново се поставят в същия гроб.

**Чл.46.(1)** Изоставени, изпочупени, или изградени трайни надгробни знаци, без издадено разрешение за това, се отстраняват от правоимащите по предписание на лицата по чл. 6.

**(2)** Ако правоимащите на гробното място не извършат предписаните работи в срока, определен от гробищната администрация, със заповед на лицата по чл. 6 надгробните знаци се отстраняват и се прекратява правото на ползване на гробното място.

**(3)** Предписанията и заповедите по ал. 1 и ал. 2 се връчват на правоимащите на гробното място по реда на ГПК.

**(4)** За заповедите за отстраняване на изоставени, изпочупени, за изградените без разрешение трайни надгробни знаци и за отнемане правото на ползване на гробно място, се прилагат разпоредбите на [АПК](https://web2.apis.bg/sofiacouncil/p.php?i=476739).

**Чл.47.**  Поставянето на пейки, огради и маси от правоимащите на гробните места, по изключение, става с разрешение на лицата по чл. 6, при условие, че поставеното съоръжение не пречи при преминаване и за извършване на последващи погребения в гробните места.

**Чл.48.(1)** Изграждането и монтирането на трайни надгробни знаци и съоръжения се допуска само с разрешение, издадено от лицата по чл. 6 на правоимащите на гробното място. В него длъжностното лице от същото управление определя границите на гробното място.

**РАЗДЕЛ VIII.**

**ОБЩЕСТВЕН РЕД В ГРОБИЩНИТЕ ПАРКОВЕ.**

 **Чл.49.(1)** Опазването на общинската собственост на територията на гробищните паркове е задължение (отговорност) на лицата по чл. 6, които са длъжни да осигурят мерки за сигурност, включващи:

 1. Осигуряване на физическа охрана на гробищния парк.

2. Осигуряване на контролно-пропускателен режим в гробищния парк.

3. Изграждане на видеонаблюдение на входовете и изходите на гробищния парк.

4. Недопускане на бездомни животни в гробищните паркове, и предприемане на мерки за тяхното залавяне и отвеждане от специализираните органи.

5. Координация със органите на МВР за реакция при необходимост.

**РАЗДЕЛ IX.**

**КОНТРОЛ И САНКЦИИ.**

**Чл.50.(1)** Когато изграждането и монтирането на паметници, рамки и други трайни надгробни знаци и съоръжения се извърши без разрешение или в нарушение на даденото разрешение по чл. 39 от наредбата на правоимащия на гробното място се прави предписание за премахване по реда на чл. 46 и се налага глоба в размер от 300 до 500 лв.

**(2)** На физически и юридически лица, извършващи траурни и каменоделски услуги, които при осъществяване на дейността си на територията на общинските гробищни паркове нарушават разпоредбите на чл. 39, чл. 40 и чл. 41, се налага глоба в размер от 500 лв. до 1000 лв. на физическите лица, съответно с имуществена санкция от 1000 до 2000 лв. за юридически лица.

(**3)** На физически и юридически лица, които извършват търговска дейност и услуги за населението на територията на гробищният парк в нарушение на разпоредбите на чл. 44, т. 10, се налага глоба в размер от 250 лв. до 500 лв. на физическите лица, съответно с имуществена санкция от 500 до 1000 лв. за юридически лица.

(**4)** На лица, извършващи прояви на вандализъм на територията на общинските гробищни паркове, се налага глоба в размер от 500 лв. до 5000 лв., доколкото деянието не представлява престъпление по смисъла на НК.

**(5)** На юридически лица, извършващи траурни и каменоделски услуги, които при осъществяване на дейността си извършат повторно нарушение на разпоредбите на чл. 39, чл. 40 и чл. 41 и чл. 44, т. 10 се налага имуществена санкция в размер от 1000 лв. до 2000 лв.

**(6)** На правоимащи, чиито гробни места не отговарят на изискванията на чл. 45 се налага глоба в размер от 50 лв. до 250 лв. При установяване на повторно нарушение, глобата е в размер от 250 лв. до 500 лв.

**Чл.51.(1)** Актовете за установяване на нарушенията се съставят и подписват от директора на ОП „Обреден дом“ гр. Разград, кметовете и кметските наместници.

**(2)** Наказателните постановления се издават от кмета на Община Разград или упълномощени от него длъжностни лица.

**(3)** За образуването на административно-наказателни производства за нарушения на тази Наредба, съставянето на актове, издаването, връчването и обжалването на наказателните постановления и тяхното изпълнение се прилагат разпоредбите на Закона за административните нарушения и наказания.

 **Чл.52.** Контролът по спазване на Наредбата се осъществява от кмета на Община разград, кметовете и кметските наместници на населените места на територията на община Разград

**ДОПЪЛНИТЕЛНИ РАЗПОРЕДБИ**

 **§ 1.** По смисъла на тази Наредба:

 1. „траурни услуги” са дейности по предоставяне на следните услуги: тоалет на покойника; аранжиране на ковчег; носене на ковчег; транспортиране на ковчег и на близките на покойника; почистване на гробното място; допълнителни услуги по изкопаване и зидане на гроб; изваждане на кости на покойник от предишни погребения; аранжиране на гробното място с цветя и венци; осигуряване на зала и организация по погребението; организиране на ритуал за погребение; изработване и поставяне на възпоменателен надгробен знак; отпечатване и разлепване на некролози; доставка и раздаване на подавки на гробното място и други подобни услуги;

2. „повторно” е нарушението, извършено в срок една година от влизането в сила на наказателното постановление, с което на нарушителя е наложено наказание за същото по вид нарушение;

3. „прояви на вандализъм” е умишлено повреждане или унищожаване на гроб чрез събаряне, издраскване, разрушаване на паметници и надгробни знаци или на детайли от тях, кражба и други действия на оскверняване на гробното място;

4. „близки на починалото лице“ са роднини по права, съребрена линия и по сватовство, определени в Глава седма от Семейния кодекс, както и други лица, поели морални или финансови задължения към починалото лице.

5. „ритуал“ е определена последователност при извършване на обредни действия, непротиворечащи на законодателството в Република България, добрите нрави и морал.

6. „обред“ е установен ред действия, които съпровождат народни обичаи и/или религиозни ритуали.

7. „обезличени гробни места“ са тези, на които няма поставени временни и/или трайни надгробни знаци или същите са във вид, който не дава възможност да се идентифицира починалото лице, съответно неговите наследници, и за които е изтекъл срокът на гробоползване, без да е платена такса за ползване за вечни времена.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

 **§ 2**.Настоящата наредба отменя Наредба № 10 на Общински съвет Разград за организация и управление на гробищните паркове и обредните зали на територията на община Разград, приета с Решение № 568.1. по Протокол № 39 от 04.03.2003г. на Общински съвет гр.Разград.

 **§ 3**. Наредбата е приета от Общински съвет Разград с Решение № 38 по Протокол № 6 от 16.02.2024 год. и влиза в сила от деня на публикуването й.

 **ОБЩИНСКИ СЪВЕТ- РАЗГРАД**

 **ПРЕДСЕДАТЕЛ:**

 **/ГАЛИНА ГЕОРГИЕВА/**